En gymnasieelev i Dronninglund er fredag blevet testet positiv for coronavirus, og vedkommendes klasse er sendt hjem for at blive testet. Torsdag fik to klasser på gymnasiet at vide, at de ikke skulle møde op fredag, hvor der var idrætsdag på gymnasiet, fordi forældre til to af eleverne var smittet med coronavirus. De to elever, hvis forældre var testet positive, er selv blevet testet – og fredag har en af eleverne så fået svar. - Vi har netop modtaget besked om, at den ene elev er testet positiv, siger John Pristed, der er vicerektor på Dronninglund Gymnasium. Alle elevens klassekammerater skal nu testes to gange, og de må først vende tilbage til klasselokalet, når begge test er negative. Også klassens lærer skal testes for covid-19. Smitten betyder, at der er virtuel undervisning for eleverne i den pågældende klasse i næste uge. Den anden elev, som har en smittet forælder, har endnu ikke fået svar på sin coronatest.

Referat:
En elev på Dronninglund Gymnasium er testet positiv for covid-19, og klassen skal nu undervises virtuelt, indtil eleverne kan fremvise negative test.